OpenLLM-France/wikimedia huggingface dataset:
# Habitatge a la rambla del Doctor Pearson, 15 (Tremp)

L'Habitatge a la rambla del Doctor Pearson, 15 és un edifici de Tremp (Pallars Jussà) protegit com a Bé Cultural d'Interès Local.

## Descripció

Es tracta d'un dels primers edificis construïts a la Rambla del Doctor Pearson. El immoble conserva la seva fesomia original i permet apreciar les característiques de l'arquitectura domèstica de les darreries del segle xix, i presenta la mateixa distribució exterior que l'edifici annex, número 17 (encara que aquest darrer hagi estat reformat). Es tracta d'un edifici de tres altures, planta baixa i dos pisos, amb la façana arrebossada i amb una marcada distribució simètrica dels vans. A la llinda de l'obertura central de la planta baixa es pot diferenciar l'any de construcció “1887”. Destaca la decoració en baix relleu dels laterals de les obertures del primer i segon pis, que a la vegada es troben emmarcades en la seva part superior. Els orificis de ventilació del coronament també apareixen decorats amb gelosies ceràmiques.

## Història

Fou un dels primers edificis de la Rambla del Doctor Pearson, la urbanització de la qual s'ha vinculat tradicionalment amb l'arribada de la carretera cap a Artesa, el 1880; i donà lloc a la construcció d'alguns edificis en el lateral dret.

## Referències

* 1 2
# Habitatge al carrer Abadessa Reverter (Sant Vicenç dels Horts)

L'Habitatge al carrer Abadessa Reverter és una obra del municipi de Sant Vicenç dels Horts (Baix Llobregat) inclosa en l'Inventari del Patrimoni Arquitectònic de Catalunya.

## Descripció

Es tracta d'un edifici cantoner, envoltat de jardí, de planta rectangular i amb un cos hexagonal a cada extrem, excepte al SW. Consta de planta baixa i dos pisos i és cobert amb teula àrab. La composició exterior és simètrica a partir dels buits de la façana. Les obertures disposen de trencaaigües i arc deprimit convex, ornats amb ceràmica blavosa. Hi ha restes d'esgrafiats als muntants de les obertures. Barbacana i ràfec de fusta i persianes de llibret.
La tanca feta d'obra, ornada de ceràmica, i amb reixes de ferro envolta el jardí.

## Referències

* 1 2
# Habitatge al carrer Abat Vilafreser, 10 (Amer)

L'Habitatge al carrer Abat Vilafreser, 10 és una obra d'Amer (Selva) inclosa a l'Inventari del Patrimoni Arquitectònic de Catalunya.

## Descripció

Edifici entre mitgeres de quatre plantes amb terrassa i coberta de doble vessant a façana. Aquesta façana està arrebossada amb la pedra vista i les obertures són rectangulars i emmarcades de pedra calcàira, excepte una finestra del segon pis, en forma d'arc de mig punt.
La planta baixa consta d'un portal i d'una finestra de llindes monolítiques. El primer pis conté una finestra amb l'ampit motllurat i un balcó amb barana de ferro. El tercer pis conté dues finestres, una d'elles d'arc de mig punt i l'altra amb l'ampit motllurat. El ràfec de la cornisa està format per tres fileres, dues de rajola i una de teula. A sobre, comença el tercer pis i la terrassa.

## Història

A la llinda de la porta principal hi ha la data de 1787, una creu i el nom de Josep Vila, a més d'altres lletres de difícil lectura.
Aquesta casa sembla tenir una relació històrica amb la veïna del número 8, ja que existeix una continuïtat en la cornisa. Aquesta casa veïna té una llinda amb la data de 1689 (veure la fitxa de Can Tirai, Amer).
Sembla que entre finals dels anys 80 i els anys 90 del segle xx va sostreure's l'arrebossat original que només mostrava la pedra dels marcs de les obertures.
Actualment aquesta casa ocupa la galeria i fons d'art ART PEDREGUET.

## Referències

* 1 2 3 4 5 6
# Habitatge al carrer Argentona, 27 (Mataró)

L'Habitatge al carrer Argentona, 27 és una obra de Mataró (Maresme) protegida com a Bé Cultural d'Interès Local.

## Descripció

Antiga casa de cós (segle xviii) de comparet, de planta baixa, pis i golfes. És la única conservada en el seu estat original al carrer d'Argentona. La façana presenta un portal d'arc pla i finestra reixada en planta baixa i finestra al primer pis. El ràfec està format per teules.

## Història

És la casa natal de Miquel Biada i Buñol. Una làpida a la façana ho commemora: «Aquí va néixer el 24 de novembre 1789 Miquel Biada Buñol, promotor del ferrocarril Barcelona - Mataró, primer d'Espanya. 28 d'octubre de 1973. CXXV aniversari de la inauguració del tren».

## Referències

* 1 2
# Habitatge al carrer Balmes, 31 (Rubí)

L'habitatge al carrer Balmes, 31 és una casa del municipi de Rubí (Vallès Occidental) protegida com a bé cultural d'interès local.

## Descripció

És un edifici cantoner, de planta rectangular amb planta baixa i un pis, amb un jardí lateral. Cal destacar l'acroteri, de secció senzilla però amb un traçat ondulant que, juntament amb altres trets estilístics s'apropa al modernisme. La composició de la façana, com altres casos de cantonades de Rubí, es planteja mitjançant tres eixos de simetria importants amb un eix afegit, a la banda considerada més important (carrer Balmes); i amb un plantejament molt més lliure sobre la façana considerada secundària carrer Prim. Justament, a la cantonada de Prim amb Balmes, es veu una tribuna que trenca la regularitat i li dona un caràcter pintoresc. La proximitat de les cases projectades per Muncunill, davant de la plaça Pearson fa que ambdues reforcin l'ambient evocador de l'arquitectura i la vida de les dues primeres dècades del segle xx.

## Història

El barri es desenvolupa a partir de l'expansió del poble cap al sud, durant l'últim quart del segle xix, en el context del pla general d'urbanització de Rubí (1871) i el projecte de reforma, millora i eixample de Rubí (1875). Però el factor determinant del desenvolupament de l'àrea serà arribada del ferrocarril el 1918. La plaça Pearson té diversos noms al llarg de la història: plaça de l'Aurora, plaça del Domènech (molt relacionada amb l'activitat del Teatre Domènech, construït el 1882 i enderrocat el 1973) i finalment, plaça Pearson, l'introductor del ferrocarril a Rubí. Es tracta d'un espai de planta rectangular, ocupat avui dia, per un parc infantil i una zona enjardinada.

## Referències

* 1 2

## Enllaços externs

* Carrer Balmes, fitxa del catàleg de l'Ajuntament
# Habitatge al carrer Barcelona, 4 (el Papiol)

L'Habitatge al carrer Barcelona, 4 és una obra noucentista del Papiol (Baix Llobregat) inclosa a l'Inventari del Patrimoni Arquitectònic de Catalunya.

## Descripció

Aquest és un edifici situat entre mitjaneres, de planta rectangular que segueix el desnivell del terreny. Està composta de planta baixa, dos pisos i dos cossos més, elevats a manera de torre a diferent nivell. La façana sud, també presenta una composició a diferents nivells.
Les obertures són de llinda, d'arc de carpanell rebaixat i d'arc de mig punt, algunes d'elles amb ornament d'obra vista i d'altres amb trencaaigües. La barbacana és de fusta ornada, coberta amb teula àrab a quatre vessants en tres cossos i a dues vessants en dos cossos.

## Referències

* 1 2
# Habitatge al carrer Barcelona, 7 (el Papiol)

L'Habitatge al carrer Barcelona, 7 és una obra modernista del Papiol (Baix Llobregat) inclosa a l'Inventari del Patrimoni Arquitectònic de Catalunya.

## Descripció

Edifici de planta rectangular que segueix el desnivell del terreny. Les finestres de la planta baixa presenten reixes modernistes força interessants, així com la balconada de la primera planta. Detalls de rajola blava coronen portes i finestres, sobretot a la part superior de la façana, tot i que avui en dia, n'han desaparegut gran part.
# Habitatge al carrer Boteres, 7 (Torrelameu)

L'Habitatge al carrer Boteres, 7 és una obra amb elements renaixentsites de Torrelameu (Noguera) inclosa a l'Inventari del Patrimoni Arquitectònic de Catalunya.

## Descripció

Es tracta d'un edifici de tres plantes de dimensions reduïdes i adaptat al desnivell en pendent del carrer. A la planta baixa hi ha la porta d'entrada, feta amb arc de mig punt adovellat; al primer pis una finestra allindada i al segon pis, o golfes, una finestra de reduïdes dimensions.
L'aparell dels murs mostra l'evolució en l'ampliació de la casa. La planta baixa té els murs de pedra, amb carreus de mida més o menys regular, de mida mitjana i escairats; el pis té els murs fets de maçoneria i arrebossats; en canvi, les golfes són fetes de tàpia i arrebossats.

## Referències

* 1 2
# Habitatge al carrer Carril, 27-29 (Molins de Rei)

L'Habitatge al carrer Carril, 27-29 és una obra eclèctica de Molins de Rei (Baix Llobregat) inclosa a l'Inventari del Patrimoni Arquitectònic de Catalunya.

## Descripció

Edifici de planta i dos pisos. Aquest tenen balconades amb 4 finestres cadascuna. La façana està esgrafiada amb motius florals emmarcats per plafons; sobre de cada finestra també hi ha una petita decoració esgrafiada. La part superior de l'edifici té una sanefa amb els mateixos motius. La construcció acaba amb un terrat i al mig hi ha un cos elevat, al qual es pot llegir la inscripció «Hotel Restaurante La Luna». Els extrems verticals de l'edifici venen marcats per un treball en forma de lloses de pedra.
# Habitatge al carrer Coll del Castell, 3 (Rupit)

L'Habitatge al carrer Coll del Castell, 3 és una casa de Rupit i Pruit (Osona) inclosa a l'Inventari del Patrimoni Arquitectònic de Catalunya.

## Descripció

Casa mitgera d'un únic tram que consta de planta baixa i dos pisos. La façana es troba orientada a llevant, els ràfecs són paral·lels a aquest sector. La part de ponent es troba adossada al cingle, a sota mateix de les runes del Castell. La planta baixa presenta un gros portal rectangular, amb la data "1781" inscrita, i una finestra al costat de les mateixes característiques, amb la data "1791". S'obren un parell de finestres a cada pis, totes amb ampit, però només les del primer són motllurats. L'angle nord-est sobresurt tres metres respecta la façana de la casa del costat. És construïda en pedra sense polir unida amb morter de calç, mentre les obertures són de pedra picada.

## Història

La plaça del coll del Castell es troba a la part alta de la vila de Rupit, sota el mur de llevant del Castell. Les cases estan assentades damunt el cingle i la gran majoria pertanyen als segles XVII-XVIII. Com totes les de Rupit han estat restaurades respectant la tipologia primitiva. L'establiment de Cavallers al Castell de Rupit donà un caire aristocràtic a la vila. Al segle xiv la demografia baixa considerablement, al fogatge del segle xvi s'experimentà un cert creixement i al segle xvii comença a ésser un nucli important de població, ja que durant la guerra dels Segadors (1654) s'hi establiren molt francesos.

## Referències

* 1 2
# Habitatge al carrer Ferrés i Costa, 64 (Sant Vicenç dels Horts)

L'Habitatge al carrer Ferrés i Costa, 64 és una obra del municipi de Sant Vicenç dels Horts (Baix Llobregat) inclosa en l'Inventari del Patrimoni Arquitectònic de Catalunya.

## Descripció

Es tracta d'un edifici de planta baixa i pis amb terrat de tipus català. Les obertures, de llinda, ordenen compositivament la façana. A la planta baixa les llindes són força guarnides, tot simulant frontons amb garlandes de fulles, flors i filigrana en baix relleu. El trencaaigües duu sanefa de botons.
Al pis hi ha un altre tipus d'ornamentació, d'igual temàtica però menys recarregada. Dentells, cornisa i frontó ondulant coronen l'edifici. La façana és estucada tot simulant aparell romà.

## Referències

* 1 2
# Habitatge al carrer Francesc Santacana, 23 (Martorell)

L'Habitatge al carrer Francesc Santacana, 23 és un edifici modernista del municipi de Martorell (Baix Llobregat) que forma part de l'Inventari del Patrimoni Arquitectònic de Catalunya.

## Descripció

És una casa de pisos construïda amb maó i la façana estucada. La decoració, tant de la façana com de les baranes dels balcons és feta amb motius geomètrics i vegetals. La distribució de la decoració és simètrica. La casa té planta, tres pisos i terrat, i fins a l'última remodelació va estar cobert amb un afegit modern, molt poc escaient a l'estructura de l'edifici, que s'ha eliminat.

## Història

Aquest tipus de casa de pisos de lloguer, pren sentit a Martorell quan, juntament amb l'activitat agrícola, un nombre notable de persones treballaven en petites indústries i, especialment, al ferrocarrils. Un seguit de construccions, fetes entre el 1900 i el 1930 provocarà la pràctica desaparició de l'arquitectura del poble anterior a aquest moment

## Referències

* 1 2
# Habitatge al carrer Fusina, 14 (Vic)

L'Habitatge al carrer Fusina, 14 és una obra de Vic (Osona) inclosa a l'Inventari del Patrimoni Arquitectònic de Catalunya.

## Descripció

Edifici civil. Casa entre mitgeres que consta de planta baixa i tres pisos. Coberta en teula aràbiga a dues vessants. La façana presenta un portal rectangular i un altre d'arc rebaixat a la planta, tots recoberts d'estuc i que donen pas als establiments comercials. N'hi ha un de molt deteriorat.
Els pisos presenten una graduació en les obertures segons l'alçada. Al primer hi ha dos portals emmarcats en pedra que donen pas a una àmplia balconada amb baranes de forja i llosanes de pedra. Als altres pisos també s'hi obren dos portals i dos balcons de les mateixes característiques. L'estat de conservació, especialment la part baixa, és força dolent.

## Història

Edifici que segurament ja existia al segle xviii, però data de finals del segle xix. És un edifici característic de tipus plurifamiliar, construït pels mestres d'obres locals.
Es troba a l'eixample Morató que el 1734 creà la Plaça dels Màrtirs com a centre del reticulat entre el carrer Manlleu i els Caputxins i entre el carrer Nou i el Passeig. El carrer Fustina seria un dels carrers intermedis d'aquest entramat com el Trinquet, Sant Antoni, Sant Sebastià...

## Referències

* 1 2 3 4
# Habitatge al carrer Gurb, 46 (Vic)

L'Habitatge al carrer Gurb, 46 és una obra de Vic (Osona) inclosa a l'Inventari del Patrimoni Arquitectònic de Catalunya.

## Descripció

Edifici civil. Casa d'habitatges entre mitgeres. Consta de planta baixa i dos pisos. És de planta rectangular i coberta per una terrassa. Presenta un eix de composició vertical. A la planta s'hi obre un ampli rectangular amb decoracions i inscripció d'estuc. Els forjats dels pisos estan marcats per motllures. La façana està coronada per una cornisa amb decoracions vegetals i una balustrada d'obra. Cal remarcar les baranes de ferro dels balcons.
La façana està força deteriorada, l'estuc està caient.

## Història

L'antic camí de Gurb sorgí com la prolongació del carrer de les Neus vers el segle xii i on s'anaren transformant les masies i edificacions en cases entre mitgeres que seguien el traçat natural del camí. Al segle xv es construí l'església gòtica dels Carmelitans prop de l'actual carrer Arquebisbe Alemany, enderrocada el 1655 en convertir-se la ciutat en plaça fortificada contra els francesos durant la guerra dels Segadors. Als segles XVII-XVIII es construí l'actual convent i l'església dels Carmelitans calçats. Al segle xviii la ciutat experimenta un fort creixement i aquests carrers itinerants es renoven formant part de l'Eixample Morató. Al segle xix, amb la urbanització de l'Horta d'en Xandri entre el carrer Gurb i de Manlleu també es renova. Actualment el carrer viu una etapa d'estancament i convindria revitalitzar-lo
Per bé que l'edificació primitiva es degué construir al segle xviii, l'edifici fou renovat a finals del segle xix com ho indica la inscripció del portal principal: 1883.

## Referències

* 1 2 3 4 5
# Habitatge al carrer Hospital, 4 (Castellterçol)

L'Habitatge al carrer Hospital, 4 és una obra de Castellterçol (Moianès) inclosa a l'Inventari del Patrimoni Arquitectònic de Catalunya.

## Descripció

Casa entre parets mitgeres amb coberta a dues vessants. Consta de planta baixa, pis i golfes. El portal d'entrada és un d'arc de mig punt adovellat, i les altres obertures són quadrades i amb llinda integrada per grans carreus de pedra.
# Habitatge al carrer J.C. Serrallonga (Sant Hilari Sacalm)

L'Habitatge al carrer J.C. Serrallonga és una obra de Sant Hilari Sacalm (Selva) inclosa a l'Inventari del Patrimoni Arquitectònic de Catalunya.

## Descripció

Petita casa de pedra, situada al carrer J.C. Serrallonga, molt a prop d'un parking municipal, i davant d'una parada d'autobús de la "Hispano-Hilariense".
Consta de planta baixa i pis amb un ràfec amb entramat de fusta i una teulada a dues vessants en tèula àrab.
A la planta baixa, a la part esquerra hi ha dues finestres petites, quadrangulars i en arc pla, una d'elles amb llinda de fusta i brancals de pedra. Tot seguit hi ha la porta d'entrada, amb impostes i amb llinda i brancals de pedra. A la llinda hi té una data inscrita: 17 AS 460.
Al pis hi ha dues finestres quadrangulars amb llinda, brancals i ampit de pedra.
La façana està realitzada en maçoneria.

## Història

La inscripció a la llinda situa la data de construcció de l'edifici al segle xviii.

## Referències

* 1 2 3 4 5 6
# Habitatge al carrer Josep Móra, 6 (Canet de Mar)

L'Habitatge al carrer Josep Móra, 6 és un edifici de Canet de Mar (Maresme) protegit com a Bé Cultural d'Interès Local.

## Descripció

Es tracta d'una casa entre mitgeres que formava part d'un seguit de cases totes iguals. Consta únicament de planta baixa amb la porta d'accés i una finestra de grans dimensions amb una reixa. Destaca la decoració al damunt de les obertures i el coronament de formes sinuoses propi del modernisme.
# Habitatge al carrer Lorenzana, 51 (Girona)

L'Habitatge al carrer Lorenzana, 51 és una obra de Girona inclosa a l'Inventari del Patrimoni Arquitectònic de Catalunya.

## Descripció

És un edifici de planta baixa i cinc pisos, de solar rectangular, cobert amb terrassa plana. La façana presenta composició simètrica potenciant l'entrada amb un element vertical, en tota l'alçada, esgrafiat. El nucli central està flanquejat per portes d'arc rebaixat a planta baixa, amb la façana encoixinada, i per balcons dobles de llosana de pedra i balconeres d'arc rebaixat amb clau central decorada als pisos. Els balcons tenen mènsules decorades. Es remata la façana amb cornisa de motllures. Tota la façana està tractada amb un estucat formant pedres encintades. Els laterals són diferents.

## Història

Anys 1930.

## Referències

* 1 2
# Habitatge al carrer Major, 33 a Suterranya

L'Habitatge al carrer Major de Suterranya, 33 és un edifici de Tremp (Pallars Jussà) protegit com a Bé Cultural d'Interès Local.

## Descripció

Aquest edifici ocupa una parcel·la irregular. L'entrada principal és al carrer Major a la façana més estreta de la finca que consta d'un únic eix d'obertures. A la planta baixa hi ha una gran portalada adovellada que ha perdut l'escut en relleu de la clau. Als pisos superiors trobem finestres de ritme decreixent. La part oriental de la finca incorpora un passatge cobert conformant per dos arcs lleugerament apuntats, que suporten un forjat de bigues de fusta. Sobre el passatge s'identifica una galeria d'un sol arc, amb les estructures recentment renovades. També s'identifica un cos semicircular que podria testimoniar algun element defensiu de l'antic perímetre murat de Suterranya.
# Habitatge al carrer Major, 5 (Santa Maria de Palautordera)

L'Habitatge al carrer Major, 5 és una obra de Santa Maria de Palautordera (Vallès Oriental) protegida com a Bé Cultural d'Interès Local.

## Descripció

Casa de carener paral·lel a la façana, està arrebossada i pintada recentment. Consta de planta baixa, pis i golfes. L'únic element destacable és la porta d'accés al local de la planta baixa. Es tracta d'una porta d'arc rebaixat amb dovelles mitjanes de pedra. Tant les finestres del primer pis com les de les golfes són de fa aproximadament uns 7 anys, quan les obres de rehabilitació que es dugueren a terme van aixecar un pis més i es va pintar la façana.
# Habitatge al carrer Major, 7 (Térmens)

L'Habitatge al carrer Major, 7 és una obra de Térmens (Noguera) inclosa a l'Inventari del Patrimoni Arquitectònic de Catalunya.

## Descripció

Casa de dues plantes i golfes. Actualment es troba deshabitada i, per tant, ha començat un procés de degradació. La primera planta és feta de maçoneria amb els angles de carreus ben escairats, la segona i les golfes són de tapial, com succeeix sovint a la zona.
La porta és amb un arc de mig punt dovellat i té esculpida la data 1636.

## Història

L'any 1106 el castell sarraí de Térmens va ser conquerit per primera vegada pel comte Ermengol VI d'Urgell.
L'any 1143 és conquerit definitivament i n'és nomenat castlà Arnau Berenguer d'Anglesola. El 1278 el seu successor Ramon d'Anglesola cedí el feu a l'Hospital de Sant Joan de Jerusalem que hi va fer una comanda integrada a la vegueria de Cervera, que va perdurar fins 1835.

## Referències

* 1 2 3 4
# Habitatge al carrer Major, 9 (Térmens)

L'Habitatge al carrer Major, 9 és una obra de Térmens (Noguera) inclosa a l'Inventari del Patrimoni Arquitectònic de Catalunya.

## Descripció

Casa de dues plantes i golfes. Remodelada.
La porta és d'arc de mig punt dovellat i té esculpida la data de 1696.

## Història

L'any 1143 és conquerit definitivament i n'és nomenat castlà Arnau Berenguer d'Anglesola. El 1278 el seu successor Ramon d'Anglesola cedí el feu a l'Hospital de Sant Joan de Jerusalem que hi va fer una comanda integrada a la vegueria de Cervera, que va perdurar fins 1835.

## Referències

* 1 2 3
# Habitatge al carrer Metge Pi, 23 (Begur)

L'Habitatge al carrer Metge Pi, 23 és una obra eclèctica de Begur (Baix Empordà) inclosa a l'Inventari del Patrimoni Arquitectònic de Catalunya.

## Descripció

Gran edifici cantoner de planta irregular, construït adaptant-se al desnivell del terreny. El cos més important és de planta baixa i dos pisos. La façana principal es divideix verticalment en tres parts: la central ocupa un pla més retirat, que permet un pati amb tanca que unifica el conjunt amb els cossos laterals. La tanca té una porta de pedra adovellada d'arc de ig punt amb la coau de l'arc incisa amb la data del 1699. El cos central presenta una distribució simètrica de les obertures (d'arc de mig punt a la planta baixa, carpanell al primer pis i escarser a la galeria del segon pis). Al cos esquerre les obertures són rectangulars, i la mateixa tipologia presenta el de la dreta, arrodonit en la confluència dels carres metge Pi i Vera. A la façana de carrer Vera hi ha un mur amb una obertura moderna per a garatge que dona accés a les dependencies posteriors.
# Habitatge al carrer Mossèn Cinto Verdaguer, 1 (Torregrossa)

L'Habitatge al carrer Mossèn Cinto Verdaguer, 1 és una obra modernista de Torregrossa (Pla d'Urgell) inclosa a l'Inventari del Patrimoni Arquitectònic de Catalunya.

## Descripció

Casa que fa cantonada a dos carrers.
De dos pisos amb terrassa. El més interessant és la porta amb carreus. A la clau de la llinda hi ha unes inicials i la data de construcció: 1915.
Interior modificat però amb restes de la decoració inicial.
Edifici de planta quadrangular rematat amb terrassa de balustrada massissa i decorativa. Presenta extraordinàries similituds formals i ornamentals amb la casa de la Vila, situada enfront mateix i construïda pocs anys abans. La façana lateral és arrebossada, no conserva cap ordre compositiu i els únics elements de cohesió amb la resta de l'edifici són la barana i la forja dels balcons.
La façana principal és de pedra amb carreus grossos a la planta baixa i més petits i encoixinats a les superiors. Hi ha simetria compositiva en les obertures, amb destacats emmarcaments en les balconades i la portada central de la planta baixa, que juntament amb les línies de la porta de fusta i els elements ondulants de forja expressen un tímid modernisme.

## Referències

* 1 2 3 4 5